## L’aeroport de Castelló programa en la temporada d’estiu més de 1.600 vols regulars amb una oferta de 270.000 places

*** La instal·lació castellonenca opera en la campanya estival 14 rutes regulars, la qual cosa suposa el millor registre en la seua trajectòria
* Martínez Mus destaca la millora de la connectivitat aèria de Castelló i el “suport” al sector turístic de la província**

L’aeroport de Castelló ha programat en la campanya estival, que comprén des de finals de març fins a finals d’octubre, més de 1.600 vols regulars amb una oferta de 270.000 places. La instal·lació castellonenca operarà el nombre més elevat de rutes regulars de la seua trajectòria, un total de 14, que generaran un màxim de 64 vols setmanals.

El conseller de Medi Ambient, Infraestructures i Territori, Vicente Martínez Mus, ha presentat, junt amb el director general d’Aerocas, Justo Vellón, la programació de rutes per a la temporada estival. A l’acte, que ha tingut lloc en l’aeroport, han assistit representants d’ajuntaments, Diputació, Cambra de Comerç i del teixit empresarial castellonenc.

El conseller ha destacat “com és d’important l’impuls que tindrà el trànsit comercial durant els set mesos del període d’estiu, en el qual les companyies aèries operaran la xifra més elevada de vols regulars en la història de l’aeroport i oferiran una xifra rècord de seients”.  
   
Martínez Mus ha manifestat que este augment de l’oferta de vols “reforçarà la connectivitat aèria de Castelló i, a més, suposarà un suport per al sector turístic de la província, ja que les diverses rutes possibilitaran l’arribada de milers de viatgers”.

En este sentit, el titular de Medi Ambient ha recordat que l’aeroport ha programat 14 rutes regulars, la qual cosa millora les 11 de l’any passat. Quatre de les connexions són noves: Budapest, Cracòvia, Cluj i Palma. A estes se sumen les de Berlín, Milà, Londres, Brussel·les, Düsseldorf Weeze, Porto, Bucarest, Madrid, Astúries i Bilbao.

D’altra banda, Martínez Mus ha insistit en les opcions de connexió que oferix la ruta de Madrid, que permet enllaçar amb un centenar de destinacions nacionals i internacionals, a través de l’aeroport Adolfo Suárez Madrid-Barajas.

El conseller ha recordat l’objectiu de superar en este 2025 la barrera dels 300.000 passatgers, “cosa que suposarà una nova fita en la trajectòria de la infraestructura”. A més, ha manifestat que l’aeroport ja està treballant de cara a l’any que ve, per al qual ja té confirmades dos noves rutes a París i Stuttgart.

Fecha: 04/04/2025